ELŐTERJESZTÉS

**a Gazdasági és Városstratégiai Bizottság 2018. február 12-i ülésére**

**Javaslat a Zanati Kulturális és Sportegyesülettel kapcsolatos döntések meghozatalára**

Tájékoztatom a Tisztelt Bizottságot, hogy Szombathely Megyei Jogú Város Önkormányzata az elmúlt évtizedekben széleskörű stratégiai partnerséget alakított ki – feladat-ellátási megállapodásokon keresztül – több Szombathelyen működő civil szervezetettel. A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76.§ (2) bekezdés c) és g) pontja alapján az Önkormányzat kötelező feladata az egyetemes, a nemzeti, a nemzetiségi és más kisebbségi kultúra értékeinek megismertetése, a megértés, a befogadás elősegítése, az ünnepek kultúrájának gondozása, illetve a szabadidő kulturális célú eltöltéséhez a feltételek biztosítása, amely feladat ellátására az Önkormányzat hosszú távra megállapodást kötött a Zanati Kulturális és Sportegyesülettel. Az Egyesület és az Önkormányzat között létrejött feladat-ellátási megállapodás 2018. február 28. napján lejár. Az Önkormányzat az elmúlt 10 évben 1.000.000,- forinttal járult hozzá a megállapodásban szereplő feladatok ellátásához.

Javaslom, hogy az Önkormányzat az Egyesülettel változatlan tartalommal, a költségvetési évhez igazítva - figyelembe véve a 107/2017. (IV.27.) Kgy. számú határozatot - 2022. december 31. napjáig kössön feladat-ellátási megállapodást. A forrást az ülés korábbi napirendi pontjában tárgyalt, az önkormányzat 2018. évi költségvetési rendelet-tervezete tartalmazza.

Fentiekkel párhuzamosan a Zanati Kulturális és Sport Egyesület elnöke a következő kéréssel fordult Önkormányzatunkhoz. Szombathely Megyei Jogú Város Önkormányzata tulajdonában áll a szombathelyi 14712/1 hrsz-ú, Külső-Zanati út 119. szám alatti kultúrház megnevezésű ingatlan. Az épületet 22 éve a Zanati Kulturális és Sport Egyesület használja, a használatba adási megállapodás szerint 2018. február 28. napjáig. Az egyesület elnöke kérelmében további tíz éves időtartamra kérte az ingyenes használat biztosítását.

Az egyesület 1995 óta szervezi Zanat városrész kulturális és sport rendezvényeit, a közösségi házat és a hozzá tartozó 1000 m2-es területet rendezi, karbantartja az Önkormányzattal kötött feladat-ellátási megállapodás szerint. A közösségi házban szinte minden hétköznap este tartanak közösségi, szabadidőd foglalkozásokat (asszonytorna, jóga, ovis torna, zumba), Baba-mama klub működik. Az egyesület minden évben részletesen beszámol éves munkájáról, pontosan elszámol a kapott támogatással, működésük nyilvános és átlátható.

Szombathely Megyei Jogú Város Önkormányzata egyes társadalmi szervezetek, gazdasági társaságok részére, amelyek a Magyarország helyi önkormányzatairól szóló 2011. évi CLXXXIX. törvény 13. § (1) bekezdése értelmében közfeladatot látnak el, működésük elősegítése érdekében ingyenes használatot biztosít a tulajdonában lévő ingatlanokra.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján önkormányzati vagyon tulajdonjogát ingyenesen átruházni vagy 3 éves időtartamot meghaladó ingyenes használatot engedélyezni a Közgyűlés jogosult.

Fentiek alapján javaslom, hogy a szombathelyi 14712/1 hrsz-ú, Külső-Zanati út 119. szám alatti nettó 183 m2 alapterületű épületre és a hozzá tartozó udvarra a Közgyűlés a Zanati Kulturális és Sport Egyesület részére 2018. március 1. napjától 2028. február 29. napjáig terjedő határozott időtartamra biztosítson ingyenes használatot.

Tájékoztatom a Tisztelt Bizottságot arról, hogy a társadalmi szervezetek kérelme a közpénzekből nyújtott támogatások átláthatóságáról szóló 2007. évi CLXXXI. törvény hatálya alá tartozik. A törvény 6. § (1) bekezdésében megállapított kizáró körülmények, valamint a 8. § (1) bekezdésében megjelölt érintettség hiányával kapcsolatos nyilatkozatot a kérelmezőtől megkértük.

Az előterjesztéshez a feladat-ellátási szerződés tervezete elektronikusan kerül kiküldésre, amely elérhető és letölthető a www.szombathely.hu honlapon a „Közgyűlés / e-közgyűlés/ 2018” menüpont alatt.

Kérem a Tisztelt Bizottságot, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2018. február 8.**

**/: Dr. Puskás Tivadar :/**

**Határozati javaslat**

**…./2018. (II. 12.) GVB. sz. határozat**

1. A Bizottság javasolja, hogy a Közgyűlés járuljon hozzá ahhoz, hogy az Önkormányzat a Zanati Kulturális és Sportegyesülettel változatlan tartalommal 2022. december 31. napjáig feladat-ellátási megállapodást kössön. A Bizottság javasolja, hogy a feladat-ellátási megállapodásban foglalt hozzájárulás szerződés szerinti összegét az önkormányzat éves költségvetéseiben biztosítsa. A Közgyűlés hatalmazza fel a polgármestert a feladat-ellátási megállapodás aláírására.

2. A Bizottság a Közgyűlés számára javasolja, hogy Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. § a) pontja alapján a 4712/1 hrsz-ú, Külső-Zanati út 119. szám alatti nettó 183 m2 alapterületű épület és a hozzá tartozó udvar ingyenes használatát 2018. március 1. napjától 2028. február 29. napjáig terjedő határozott időtartamra engedélyezze a Zanati Kulturális és Sport Egyesület részére működésének elősegítése céljából.

A Közgyűlés ingyenes használatot az alábbi feltételekkel biztosítson az Egyesület részére:

* amennyiben az ingatlant az Önkormányzat más célra hasznosítja, úgy megfelelő csereingatlan biztosításáról nem köteles gondoskodni,
* az ingatlan fenntartásával, üzemeltetésével kapcsolatos költségek a használót terhelik,
* a használó az ingatlant kizárólag a feladatainak ellátására használhatja,
* a használó az ingatlan használatát másnak nem engedheti át,
* az ingatlant az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a helyiséget kiürítve és tisztán, átadáskori állapotban és felszereltséggel köteles visszaadni.

A Bizottság javasolja, hogy a Közgyűlés hatalmazza fel a polgármestert, hogy Zanati Kulturális és Sport Egyesülettel az ingyenes használatra vonatkozó megállapodást megkösse.

**Felelős:** Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője)

**Határidő**: azonnal